b'\n_START_ARTICLE_\nCharleston (L\xc3\xa4nsi-Virginia)\n_START_SECTION_\nMaantiede\n_START_PARAGRAPH_\nCharleston sijaitsee l\xc3\xa4ntisten Appalakkien vuoristoon kuuluvassa kapeassa laaksossa Kanawha- ja Elk-jokien yhtym\xc3\xa4kohdassa. Ymp\xc3\xa4r\xc3\xb6iv\xc3\xa4 alue kuuluu Kanawhan piirikuntaan, jonka p\xc3\xa4\xc3\xa4kaupunki on Charleston. Charlestonin tilastollinen metropolialue k\xc3\xa4sitt\xc3\xa4\xc3\xa4 Kanawhan piirikunnan lis\xc3\xa4ksi Boonin, Clayn, Lincolnin ja Putnamin piirikunnat._NEWLINE_Etenkin talvisin Charlestonin alueen s\xc3\xa4\xc3\xa4lle ovat tyypillisi\xc3\xa4 suuret l\xc3\xa4mp\xc3\xb6tilojen vaihtelut. Alueen ilmastoon vaikuttaa sen sijainti pohjoisen arktisten ja etel\xc3\xa4n trooppisten ilmamassojen v\xc3\xa4liss\xc3\xa4. Paikallisten maanpinnan muodostumien takia Charleston on my\xc3\xb6s yksi Yhdysvaltojen sumuisimmista kaupungeista.\n_START_SECTION_\nHistoria\n_START_PARAGRAPH_\nNykyisen Charlestonin alueen alkuper\xc3\xa4isasukkaita olivat adenakulttuurien intiaanit, jotka tunnettiin kummunrakentajina. Kumpuja on s\xc3\xa4ilynyt nykyp\xc3\xa4iviin saakka esimerkiksi Charlestonin esikaupunki South Charlestonin alueella._NEWLINE_Eurooppalaistaustaisia siirtolaisia alkoi liikkua Kanawhan laaksossa 1760-luvulta l\xc3\xa4htien. Ensimm\xc3\xa4iset heist\xc3\xa4 olivat maanmittaaja ja kauppiaita. Vuonna 1773 maanmittausteht\xc3\xa4viss\xc3\xa4 ollut eversti Thomas Bullitt perusti v\xc3\xa4liaikaisen leirin paikalle ollessaan matkalla Kentuckyyn. My\xc3\xb6hemmin h\xc3\xa4n sai palveluksistaan Suuren siirtomaasodan aikana oikeuden 1\xc2\xa0000 eekkerin maa-alueeseen nykyisess\xc3\xa4 Charlestonissa. Bullittin kuollessa maat peri h\xc3\xa4nen veljens\xc3\xa4, joka myi ne puolestaan eversti George Clendeninille vuonna 1787. Clendenin perusti puolestaan paikalle Virginian kuvern\xc3\xb6\xc3\xb6rin kehotuksesta linnoituksen alueelle sotaretki\xc3\xa4 tekevien intiaanien varalta. Linnoituksen virallinen nimi oli Fort Lee, mutta se tunnettiin paremmin nimell\xc3\xa4 Clendenin\xe2\x80\x99s Settlement. Linnoituksen tuoman turvan johdosta paikalle alkoi saapua siirtolaisia. Vuonna 1794 osa Clendeninin omistamista maista jaettiin tiloiksi uusille siirtolaisille ja paikalle perustettiin hallinnollisesti kaupunki. Asutuskeskus sai nimen Charles Town Clendeninin is\xc3\xa4n mukaan. Puhekieless\xc3\xa4 ylseistyi sen lyhyt muoto Charleston, josta tuli kaupungin virallinen nimi sen hallinnollisen perustamisen yhteydess\xc3\xa4 tammikuussa 1818._NEWLINE_Suolasta tuli varhaisen Charlestonin talouden kulmakivi. Kanawhan laaksosta suolaa vietiin jokea pitkin eri puolille Yhdysvaltoja. Suolateollisuus taantui sittemmin 1800-luvun puoliv\xc3\xa4lilt\xc3\xa4 l\xc3\xa4htien. Suolateollisuuden lis\xc3\xa4ksi kaupungista tuli t\xc3\xa4rke\xc3\xa4 liikenteen keskus, jonne l\xc3\xa4nteen matkaavat saapuivat vaunuillaan ja josta jatkettiin usein jokea pitkin eteenp\xc3\xa4in. Yhdysvaltojen sis\xc3\xa4llissodan aikana kaupungissa oli sek\xc3\xa4 Pohjois-, ett\xc3\xa4 Etel\xc3\xa4valtioiden kannattajia, mutta suurin osa oli j\xc3\xa4lkimm\xc3\xa4isten puolella. Etel\xc3\xa4valtioiden kenraali William Loringin joukot h\xc3\xa4vittiv\xc3\xa4t aluetta vuonna 1862. Vuonna 1870 L\xc3\xa4nsi-Virginian osavaltion p\xc3\xa4\xc3\xa4kaupunki siirrettiin Charlestoniin Wheelingist\xc3\xa4. Siirros oli aluksi v\xc3\xa4liaikainen, mutta muutoksesta tuli pysyv\xc3\xa4 seitsem\xc3\xa4n vuotta my\xc3\xb6hemmin kansan\xc3\xa4\xc3\xa4nestyksen j\xc3\xa4lkeen. Vuonna 1873 kaupunki liitettiin rautatieverkkoon._NEWLINE_Charleston kasvoi hitaasti, mutta varmasti 1800-luvun loppupuoliskolta ensimm\xc3\xa4iseen maailmansotaan saakka. Kasvuun vaikutti esimerkiksi alueen luonnonvarojen, kuten kivihiilen kasvanut kysynt\xc3\xa4. Vuonna 1913 ilmaantui uusi taloudellinen tekij\xc3\xa4, kun kaupunkiin avattiin ensimm\xc3\xa4inen kemikaalitehdas. Maailmansodan aikana tehtaat tuottivat muun muassa ammuksia ja my\xc3\xb6hemmin yleistyi synteettisten materiaalien, kuten toisen maailmansodan aikana tuotetun tekokumin valmistus. 1980-luvun alussa Charlestoniin ja laajemmin koko L\xc3\xa4nsi-Virginiaan iski taloudellinen taantuma, josta kaupunki toipui suhteellisen hitaasti.\n_START_SECTION_\nTalous\n_START_PARAGRAPH_\nCharlestonin l\xc3\xa4hialueella on huomattavia m\xc3\xa4\xc3\xa4ri\xc3\xa4 luonnonvaroja, kuten kivihiilt\xc3\xa4, maa\xc3\xb6ljy\xc3\xa4 ja maakaasua. Luonnonvarojen varassa kaupunkiin muodostui merkitt\xc3\xa4v\xc3\xa4\xc3\xa4 kemikaaliteollisuutta. Kaupungissa toimiviin tai toimineisiin alan yrityksiin lukeutuvat esimerkiksi Monsanto, Union Carbide Corporation, E. I. du Pont de Nemours, Dow Chemical ja FMC. Kemikaaliteollisuudella on edelleen huomattava merkitys kaupungin taloudelle, joka on kuitenkin sittemmin my\xc3\xb6s monimuotoistunut. Huomattavia ty\xc3\xb6llist\xc3\xa4ji\xc3\xa4 ovat esimerkiksi hallinto ja terveydenhoito._NEWLINE_Kotitalouksien keskim\xc3\xa4\xc3\xa4r\xc3\xa4iset vuosittaiset ansiot Charlestonissa aikav\xc3\xa4lill\xc3\xa4 2012\xe2\x80\x932016 olivat 46\xc2\xa0720 Yhdysvaltain dollaria ja henkil\xc3\xb6\xc3\xa4 kohden 34\xc2\xa0182 dollaria. 20\xc2\xa0% v\xc3\xa4est\xc3\xb6st\xc3\xa4 eli k\xc3\xb6yhyysrajan alapuolella.\n_START_SECTION_\nV\xc3\xa4est\xc3\xb6\n_START_PARAGRAPH_\nCharlestonin asukasluku oli vuoden 2010 v\xc3\xa4est\xc3\xb6nlaskennan mukaan 51\xc2\xa0400 ja vuoden 2017 arvion mukaan 47\xc2\xa0929. Suuremman metropolialueen asukasluku oli vuonna 2010 304\xc2\xa0284. Kaupungin asukkaista 80,3\xc2\xa0% oli taustaltaan valkoisia, 11,3\xc2\xa0% afroamerikkalaisia, 0,1\xc2\xa0% intiaaneja, 1,6\xc2\xa0% latinoja mist\xc3\xa4 tahansa rodusta ja 2,3\xc2\xa0% aasialaisia. 4,1\xc2\xa0% kaupungin asukkaista puhui kotonaan jotakin muuta kielt\xc3\xa4 kuin englantia ja 3,5\xc2\xa0% kaupungin asukkaista oli syntynyt ulkomailla.\n_START_SECTION_\nKoulutus\n_START_PARAGRAPH_\nL\xc3\xa4nsi-Virginian yliopiston l\xc3\xa4\xc3\xa4ketieteellinen tiedekunta toimii Charlestonissa. Yksityisess\xc3\xa4 Charlestonin yliopistossa on yli 2300 opiskelijaa. Se on perustettu vuonna 1888. Kaupungissa toimii my\xc3\xb6s yksityinen University of Charleston ja historiallisesti afroamerikkalainen West Virginia State College.'